ฟินิกซ์ประกันยกเครื่องอีกรอบ
ดัน&#8216;วงมาส&#8217;นั่งรองผู้จัดการยันตั้งสำรองตามเกณฑ์คปภ.
21 ส.ค. 2554

ดัน‘วงมาส’นั่งรองผู้จัดการยันตั้งสำรองตามเกณฑ์คปภ.
ฟินิกซ์ประกันภัย ปรับโครงสร้างบริหารใหม่เพิ่มความคล่องตัว ยันตั้งสำรองเข้าเกณฑ์ คปภ. 
น.ส.วงมาส นิธิภัทรารัตน์ ผู้ช่วยผู้อำนวยการใหญ่ บริษัท ฟินิกซ์ประกันภัย (ประเทศไทย) เปิดเผยว่า ที่ประชุมผู้ถือหุ้นมีมติปรับโครงสร้างการบริหารใหม่ เพื่อความคล่องตัวในการตัดสินใจ โดยเปลี่ยนจาก กรรมการผู้อำนวยการใหญ่ เป็น กรรมการผู้จัดการ และเปลี่ยน ผู้อำนวยการฝ่าย เป็น รองกรรมการผู้จัดการ มีผู้ช่วยกรรมการผู้จัดการ 3 ตำแหน่ง เพื่อรับผิดชอบ 3 สายงาน 
“กรรมการผู้จัดการยังเป็นคุณธีรชัย นิธิภัทรารัตน์ ส่วนรองผู้จัดการ ทางผู้ถือหุ้นมีมติแต่งตั้งให้ดิฉันรับตำแหน่งนี้ ซึ่งเดิมตำแหน่งนี้ยังว่าง โดยจะประกาศใช้โครงสร้างการบริหารใหม่ในเดือน มิ.ย.นี้” น.ส.วงมาส กล่าว
น.ส.วงมาส กล่าวอีกว่า การแก้ปัญหาฐานะการเงินและหนี้สินที่ทางกลุ่มผู้ถือหุ้นเก่าสร้างไว้ยังไม่จบ ควบคู่กับการปรับระบบการทำงานให้เป็นไปตามกฎหมายและกฎระเบียบของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) โดยใช้บริการบริษัทที่ปรึกษาคณิตศาสตร์ ในการคำนวณเงินสำรอง 
นอกจากนี้ ภายในเดือน พ.ค.นี้ จะมีการชำระหุ้นเพิ่มทุนอีก 25 ล้านบาท ทำให้ทุนจดทะเบียนเพิ่มจาก 600 ล้านบาท เป็น 700 ล้านบาท ส่งผลให้เงินกองทุนสูงกว่าที่ คปภ.กำหนดไว้ 80 ล้านบาท โดยปีนี้ตั้งเป้าเบี้ยรับไว้ที่ 150180 ล้านบาท ในระยะอันใกล้จึงไม่มีความจำเป็นต้องเพิ่มทุนอีก และได้เลือกงานรับประกันภัยนันมอเตอร์เป็นหลัก คิดเป็น 80% ของเบี้ยรับรวมที่ทำได้ประมาณ 5 เดือนอยู่ที่ 80 ล้านบาท ที่เหลืออีก 20% เป็นการรับประกันภัยรถยนต์ เนื่องจากขนาดบริษัทยังเล็ก จึงต้องใช้ความระมัดระวังในการรับประกันภัย โดยเน้นเรื่องผลกำไรเป็นหลักมากกว่าการเติบโตของเบี้ยประกันภัยเหมือนในอดีต
ทั้งนี้ น.ส.วงมาส อายุ 24 ปี เป็นบุตรสาวของนายเขม นิธิภัทรารัตน์ ผู้ถือหุ้นรายใหญ่คนใหม่ที่ถูกวางตัวให้เข้ามาดูแลธุรกิจประกันภัยในอนาคต จบการศึกษาคณะวิศวะอุตสาหการ จากมหาวิทยาลัยเกษตรศาสตร์ ปัจจุบันรับผิดชอบงานด้านบัญชี ไอที บุคคล